ອົງການໄອຍະການ ປະຊາຊົນສູງສຸດ ສະເໜີຮ່າງກົດໝາຍ ວ່າດ້ວຍການດຳເນີນຄະດີອາຍາ ສະບັບປັບປຸງ
ອົງການໄອຍະການ ປະຊາຊົນສູງສຸດ ໄດ້ສະເໜີຮ່າງກົດໝາຍວ່າດ້ວຍ ການດຳເນີນຄະດີອາຍາ ສະບັບປັບປຸງ ຕໍ່ກອງປະຊຸມສະໄໝສາມັນ ເທື່ອທີ່ 4 ຂອງສະພາແຫ່ງຊາດ ຊຸດທີ VIII ໃນວັນທີ 14 ພະຈິກ 2017 ໂດຍການເປັນປະທານຂອງ ທ່ານ ສົມພັນ ແພງຄຳມີ ຮອງປະທານ ສະພາແຫ່ງຊາດ. ການປັບປຸງກົດໝາຍວ່າດ້ວຍ ການດຳເນີນຄະດີອາຍາໃນຄັ້ງນີ້ ຕົ້ນຕໍແມ່ນ ສຸມໃສ່ປັບປຸງກ່ຽວກັບພາກການດຳເນີນການ ສືບສວນ-ສອບສວນ, ວິທີການສືບສວນ-ສອບສວນ ແລະ ມາດຕະການສະກັດກັ້ນ, ການດຳເນີນຄະດີ ຢູ່ສານຂັ້ນຕົ້ນ, ຂັ້ນອຸທອນ ແລະ ຂັ້ນລົບລ້າງ, ພາກການປະຕິບັດ ຄຳຕົກລົງຂອງສານ, ເຊິ່ງຮ່າງກົດໝາຍດັ່ງກ່າວ ປະກອບມີ 15 ພາກ, 31 ໝວດ ແລະ 275 ມາດຕາ ໃນນັ້ນປັງປຸງເນື້ອໃນ 35 ມາດຕາ.
ທ່ານ ຄຳສານ ສຸວົງ ຫົວໜ້າອົງການໄອຍະການ ປະຊາຊົນສູງສຸດ ໄດ້ໃຫ້ຮູ້ວ່າ: ກົດໝາຍວ່າດ້ວຍ ການດຳເນີນຄະດີອາຍາ ມີຄວາມຈຳເປັນຕ້ອງ ໄດ້ປັບປຸງບາງມາດຕາ ເພື່ອໃຫ້ສອດຄ່ອງກັບ ລັດຖະທຳມະນູນ ແລະ ກົດໝາຍອື່ນ ເປັນຕົ້ນແມ່ນ ກົດໝາຍວ່າດ້ວຍອົງການ ໄອຍະການປະຊາຊົນ ແລະ ກົດໝາຍວ່າດ້ວຍ ສານປະຊາຊົນ. ພ້ອມນີ້, ກໍເປັນການຕອບສະໜອງ ຄວາມຮຽກຮ້ອງຕ້ອງການ ຂອງການພັດທະນາ ເສດຖະກິດ-ສັງຄົມ ໃນໄລຍະໃໝ່ ແລະ ເພື່ອໃຫ້ສອດຄ່ອງກັບ ລະບົບການດຳເນີນຄະດີອາຍາ ຂອງພາກພື້ນ ແລະ ສາກົນ, ທັງຮັບປະກັນການຮ່ວມມື ແລະ ຊ່ວຍເຫລືອ ທາງດ້ານຍຸຕິທຳທາງອາຍາ ໃຫ້ມີປະສິດທິພາບຍິ່ງຂຶ້ນ ປະກອບສ່ວນເຂົ້າ ໃນການຕ້ານ ແລະ ສະກັດກັ້ນ ອາຊະຍາກຳ ໃຫ້ນັບມື້ນັບຫລຸດລົງ. ກົດໝາຍວ່າດ້ວຍ ການດຳເນີນຄະດີອາຍາ ສະບັບທຳອິດໄດ້ຖຶກຮັບຮອງ ແລະ ປະກາດໃຊ້ ຕາມສະບັບເລກທີ 30/ສປສ, ລົງວັນທີ 02 ທັນວາ 1998, ໄດ້ຖືກປັບປຸງສອງຄັ້ງ ຄື ຄັ້ງທີ 1 ໃນປີ 2004 ແລະ ຄັ້ງທີ 2 ໃນປີ 2012. ຜ່ານການຈັດຕັ້ງປະຕິບັດ ກົດໝາຍດັ່ງກ່າວ, ເຫັນວ່າກົດໝາຍວ່າດ້ວຍ ການດຳເນີນຄະດີອາຍາ ສະບັບປັດຈຸບັນ ມີບາງບັນຫາຍັງບໍ່ໄດ້ກຳນົດ ລະອຽດຈະແຈ້ງ, ຮັດກຸມ, ຄວາມເຂົ້າໃຈ ຕໍ່ເນື້ອໃນບາງມາດຕາ ຍັງບໍ່ທັນເປັນເອກະພາບກັນ. ດັ່ງນັ້ນ, ຈຶ່ງມີຄວາມຈຳເປັນທີ່ຈະຕ້ອງປັບປຸງ, ຕັດອອກ ແລະ ເພີ່ມຕື່ມເນື້ອໃນຈຳນວນໜຶ່ງ ເພື່ອເຮັດໃຫ້ກົດໝາຍສະບັບນີ້ ມີຄວາມຄົບຖ້ວນຈະແຈ້ງ, ຮັດກຸມກວ່າເກົ່າ ແລະ ເຂົ້າໃຈງ່າຍ, ເປັນເຄື່ອງມືສຳຄັນ ໃນການດຳເນີນຄະດີອາຍາ ໃຫ້ມີ ຄວາມເປັນເອກະພາບ, ຖືກຕ້ອງ, ຄົບຖ້ວນ, ຮອບດ້ານ ແລະ ພາວະວິໄສ.
ພາຍຫລັງທີ່ຮ່າງກົດໝາຍ ວ່າດ້ວຍການດຳເນີນຄະດີອາຍາ ສະບັບປັບປຸງໃໝ່ ໄດ້ຖືກຮັບຮອງ ຈາກສະພາແຫ່ງຊາດ ຈະມີຄວາມເປັນເອກະພາບ ໃນກາດຈັດຕັ້ງປະຕິບັດ ກົດໝາຍຂອງເຈົ້າໜ້າທີ່ ທີ່ກ່ຽວຂ້ອງ ແລະ ສ້າງຄວາມເຊື່ອໝັ້ນ ຕໍ່ລະບົບຍຸຕິທຳຂຶ້ນຕື່ມ ລະດັບໜຶ່ງ ເຮັດໃຫ້ການປົກຄອງ ດ້ວຍກົດໝາຍມີຄວາມສັກສິດເພີ່ມຂຶ້ນ, ສັງຄົມມີຄວາມສະຫງົບ, ເປັນລະບຽບຮຽບຮ້ອຍ ແລະ ຍຸຕິທຳ. ພ້ອມນີ້, ກົດໝາຍວ່າດ້ວຍ ການດຳເນີນຄະດີອາຍາ ເປັນກົດໝາຍພື້ນຖານ ທີ່ຈະເປັນນິຕິກຳອັນສຳຄັນ ໃຫ້ແກ່ອົງການລັດ ທີ່ມີສິດອຳນາດ ໃນການດຳເນີນຄະດີອາຍາ, ຜູ້ດຳເນີນຄະດີອາຍາ ແລະ ບັນດາຜູ້ເຂົ້າຮ່ວມໃນການ ດຳເນີນຄະດີອາຍາ ເພື່ອຮັບປະກັນສິດ ແລະ ພັນທະພື້ນຖານ ຂອງພົນລະເມືອງ ມີຄວາມສະເໝີພາບຕໍ່ໜ້າກົດໝາຍ.
ຂໍ້ມູນຈາກ: ສຳນັກຂ່າວສານປະເທດລາວ